Document ID: 32014R1153

KOMISIJOS REGLAMENTAS (ES) Nr. 1153/2014
2014 m. spalio 29 d.
kuriuo dėl rinktinų duomenų, imties, tikslumo ir kokybės reikalavimų iš dalies keičiamas Reglamentas (EB) Nr. 198/2006
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. rugsėjo 7 d. Europos Parlamento ir Tarybos reglamentą (EB) Nr. 1552/2005 dėl su profesiniu mokymu įmonėse susijusios statistikos (1), ypač į jo 7 straipsnio 3 dalį, 8 straipsnio 2 dalį ir 9 straipsnio 4 dalį,
kadangi:
(1)
Reglamentu (EB) Nr. 1552/2005 sukuriama bendra Europos profesinio mokymo įmonėse statistikos rengimo sistema;
(2)
Komisijos reglamente (EB) Nr. 198/2006 (2) nustatyta, kokius konkrečius duomenis apie mokymą vykdančias ir nevykdančias įmones ir skirtingas profesinio mokymo formas reikia rinkti, taip pat nustatyti imties ir tikslumo reikalavimai, rinktinų duomenų kokybės reikalavimai ir kokybės ataskaitų struktūra;
(3)
reikėtų nustatyti reikalavimus, susijusius su rinktinų ir teiktinų Europos profesinio mokymo įmonėse statistinių duomenų kokybe, standartinėmis kokybės ataskaitomis ir priemonėmis, būtinomis duomenų kokybei įvertinti ar pagerinti;
(4)
reikėtų pakeisti kodavimo schemą, imties, tikslumo ir kokybės reikalavimus, kad toliau renkant statistinius duomenis, susijusius su profesiniu mokymu įmonėse, našta būtų mažesnė;
(5)
todėl Reglamentą (EB) Nr. 198/2006 reikėtų atitinkamai iš dalies pakeisti;
(6)
šiame reglamente numatytos priemonės atitinka Europos statistikos sistemos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 198/2006 I, II, III ir V priedai pakeičiami šio reglamento priedo tekstais.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. spalio 29 d.

Labels: 12
4
9
19